Papersnake/gushiwen huggingface dataset:
道傍酒家
葛绍体（宋代）

门当海峤开，篱脚破新苔。
梅影落寒井，渔歌近酒杯。
客帆云外过，沙鸟雨中回。
多少风烟趣，从今入梦来。
和朱季文即事
张侃（宋代）

种竹多临水，山随云影藏。夏深元有暑，秋浅未全凉。

个个飞萤入，双双归燕忙。几年观物理，不复叩员苍。
少年游·人如秾李
方千里（宋代）

人如秾李，香濛翠缕，芳酒嫩於橙。宝烛烘香，珠帘闲夜，银字理橙笙。归时醉面春风醒，花雾隔疏更。低辗雕轮，轻栊骄马，相伴月中行。
几道隰州判官
梅尧臣（宋代）

清晓赴国门，西风生早凉。
天地大道出，苑树短亭傍。
相看车马色，共照池水光。
举酒酒非浅，明朝谁重觞。
话别语难尽，去後空回肠。
计彼行路远，几日至洛阳。
洛阳多旧友，一一道相望。
失意非憔悴，怀昔无悲伤。
无由恋中国，不久之南方。
音书傥能问，鸿雁亦将翔。
此外念出处，便为参与商。
到官秋节晚，塞近百草黄。
定随刘武威，校猎赤土岗。
余方枫林下，野艇泛沧浪。
弄月江波阔，罥衣菱荇香。
虽知各有适，未免涕沾裳。
操袂却引顾，烟芜平夕阳。
独回唯鸟影，相与过林塘。
明游顿兹减，客心仍未央。
乙酉岁除八绝句（选—）
傅山（清代）

纵说今宵旧岁除，未应除得旧臣荼。
摩云即有回阳雁，寄得南枝芳信无？
和才仲五字韵 其一
释慧空（宋代）

豹变惟君子，吾方见一斑。君宜为世瑞，未用爱僧闲。

文出东西汉，诗成大小山。殷勤五字句，乞我薜萝间。
夏云
李中（五代）

如峰形状在西郊，未见从龙上泬寥。

多谢好风吹起后，化为甘雨济田苗。
道间即事亦有间而感慨
李曾伯（宋代）

八载天涯喜遂归，吴整当暑亦相宜。
茗烹阳羡慰久间，鲈买松相更一奇。
老树经风惟柳长，新田得雨未秋迟。
不因看镜惊头白，将谓情怀只旧时。
南歌子·玉殿分时果
佚名（宋代）

玉殿分时果，金盘弄赐冰。晚来阶下按歌声。恰好一方明月、可阶庭。露下天如水，风来夜又清。偏他不肯大家行。漾下扇儿拍手、引流萤。
病起五首
刘克庄（宋代）

鬻文卖赋今能几，穷薄常因病折磨。
宁作地仙事思邈，不教天女恼维摩。
乞骸幸已逃空谷，养气难于塞决河。
岂是先生老而健，修方多更阅医多。
近晚到潮
贺一弘（明代）

江转龟湖阔，中流自在行。秋潭涵岸静，晚霭隔山生。

海月人千里，云天鹤一声。弦歌何处闹，舟抵凤凰城。
过茧云庐名之曰方寸蓬莱作文记之更题诗其后
罗有高（清代）

刻意探幽人海外，精庐谁爱石塘偏。山攒净绿环空界，室敞低垣受远天。

遁迹便同冀缺耨，移情虚寄子春弦。嘉名肇锡休相讶，一记精微证水仙。
柳孺人夫坐事身家俱籍入初放归
沈周（明代）

再造男儿事，区区属妇人。时当初涉难，产入亦俱身。

心绝寒灰初，恩回朽木春。嗣禋牲豆洁，复夺鹊巢新。

岂谓□无政，犹闻与乱臣。柳门存一脉，蔗境脱千辛。

今已不可作，潜光在翠珉。
宫词
胡仲弓（宋代）

垂杨枝上喜迁莺，梅子黄时雨乍晴。
几阵薰风穿玉殿，直珠帘内有欢声。
伴书回寄建康张总卿
张镃（宋代）

湖上初晴擅晓凉，一缄俄坠读书床。
月卿星使年年忆，雪白兰薰字字香。
闻道江边勤叱驭，也知鸥外静鸣榔。
新君未训诗人在，早觐枫宸荷紫囊。
短衣
吴克恭（元代）

短衣荷长镵，晨起斸黄独。归来读道书，日晏饥我腹。

羽人丹砂床，遥知在涧谷。松膏滴云腴，山房酒应熟。
和三兄晚饮
韩维（宋代）

乍去炎氛浊暑中，高怀幽事不如穷。
乍怜老竹梢云碧，已见新梨着露红。
回雪舞腰来洛浦，仰天歌韵有秦风。
雄图壮节消磨尽，所得清樽一笑同。
啰唝曲六首·其四
刘采春（唐代）

那年离别日，只道住桐庐。
桐庐人不见，今得广州书。
希周兄八十
唐顺之（明代）

三十年前事未遥，兄时乡杖我垂髫。岂识负剑从长者，惟解戏鸡逐马夸轻蹻。

三十年后事已更，惊看镜里白髭生。问兄何为却少壮，应是黄金铸已成。
宿凤凰山上方怀古四首 其二
项炯（元代）

石壁削下三千尺，挂我双屐栖林庐。潮声夜半起天末，月色秋林照雨馀。

禅榻了无罗绮梦，酒家或见凤鸾书。塔根藓骨化黄土，宁使人间疟鬼除。
镜曲
苏泂（宋代）

镜曲非尘世，春风属酒杯。
欲纾忧百结，须索醉千回。
莲实儿拳似，紫荆父手栽。
无人竞来往，坐稳兴悠哉。
句
陈尧佐（宋代）

风樵若耶路，霜橘洞庭秋。
鹦鹉曲·渔父
白贲（元代）

侬家鹦鹉洲边住，是个不识字渔父。浪花中一叶扁舟，睡煞江南烟雨。
觉来时满眼青山暮，抖擞绿蓑归去。算从前错怨天公，甚也有安排我处。
海山图二首
赵文（宋代）

嵯峨石壁不可梯，列仙之癯实居之。
下视茫茫渺何许，风帆浪舶多积贮。
舟中贾客莫浪喜，山上高人解笑汝。
雪晴
欧阳修（宋代）

悠悠野水来，灩灩西溪阔。
晓日披宿云，荒台照残雪。
风光变穷腊，岁律新阳月。
冻卉意初回，绿醅浮可拨。
人闲乐朋友，鸟哢知时节。
岂止探芳菲，耕桑行可阅。
怀远
陈师道（宋代）

海外三年谪，天南万里行。
生前只为累，身後更须名。
未得平安报，空怀故旧情。
斯人有如此，无复涕纵横。
次韵七首
苏泂（宋代）

香醪如蜜甜，村酒渐多添。
弄水闲移棹，看山自卷帘。
深心非木石，痴腹惯虀盐。
莫作渊明解，逃鱼本欲潜。
石仙观
陈宗礼（宋代）

千丈飞崖倚半空，火云时节此清风。
身闲一日俱仙思，何用藏形古木中。
禅人并化主写真求赞
释正觉（宋代）

如珪如璧，雕文丧德。
如云如石，坚润是式。
苍竹无心岁寒色，老松有傲霜雪力。
照破诸缘兮，两眼如漆。
送淳甫重往白下
徐繗（明代）

迟迟白下棹，黯黯寒云津。
怨别清江路，相看暮发人。
客行偏冒霰，家在不逢春。
长揖邮亭外，含情柳色新。
劝农二绝
张榘（宋代）

长官诲汝亦谆谆，须信民生总在勤。
试诵殷盘豳七月，诗书即是劝农文。
寿阳僧房见橘诗
陈舜俞（宋代）

地过长淮种橘难，僧房今见锁朱栏。
秋来赖有黄金实，几被行人作枳看。
投岳侯
毛国英（宋代）

铁锁沈沈截碧江，风旗猎猎驻危樯。
禹门纵使高千尺，放过蛟龙也不妨。
访隐者不遇
吴子文（宋代）

道人入山访道人，山深俗朴鸡犬驯。
道人不见道人去，㲯毵草木无边春。
喜刘宝学彦修得归因叙初时凄怆之意十首
张嵲（宋代）

去时吊古愚溪上，归日读碑浯水边。
不似柳州终抱愤，应同郭令欲扶颠。
醉落魄
蔡伸（宋代）

波纹如縠。池塘雨后添新绿。海棠初绽红生肉。双燕归来，还认棠巢宿。

凝情凭暖阑干曲。新愁无限伤心目。谁人月下吹横玉。惊起鸳鸯，飞去自相逐。
天池寺晚步
董嗣杲（宋代）

傍通锦绣谷，上接铁船峰。
月出龙潭净，风虚佛屋重。
四维天象朗，孤阁野云封。
收得天灯叶，荧荧却绝踪。
老病相攻偶成长句寄秘阁侍郎
李昉（宋代）

衰病增加我斗谙，头风目眩一般般。
纵逢杯酒都无味，任听笙歌亦寡欢。
朝退便思亲枕簟，客来多倦著衣冠。
行行渐近悬车岁，转恐君恩报答难。
竹枝词 采莲
蒲映渌（清代）

荷叶田田水满矶。荡舟惊湿女儿衣。阿侬今夜浑忘却，唤取西风送月归。
六言山居
释绍昙（宋代）

野菜花飞胡蝶，古藤枝挂清猿。
闲倚柴门看倦，枕肱高卧云根。
失调名
朱淑真（宋代）

王孙去後无芳草。
跋符发所录上蔡语
杨万里（宋代）

洙洄渊源一线寒，再从伊洛起涛澜。
满目淙淙八节滩。符君天秀擢炎方，
竹扇二首 其一
王质（宋代）

脱尽龙儿锦绣衣，一枝变化作千丝。泠然不受人间暑，谁道清风有歇时。
【双调】风入松_翠楼红袖倒
未知作者（元代）

翠楼红袖倒金壶，春色满皇都。夜阑地烧银烛，那其间多少欢娱。薄利虚
名间阻，俏风格以此消疏。
【乔牌儿】这番本实虚，不合惹题目。俊禽着网惜羽，忍不住自喑咐。
【天仙子】棘里兔，难配扑天鹄。馋眼痴心，看之不足。猛可里见姨夫，败
坏风俗。好花怎教他做主，不辨贤愚。
【离亭宴煞】锦笺空写多情句，枉可惜口谈珠玉。假做苏卿伴侣，被冯魁已
早图谋。使尽心，才得悟，则不如将取孛兰便数。咱看上脸儿甜，止不过钞儿苦。
楚阳台远暮云遮，烟水恨连叠。沈郎多病腰肢怯，喜相逢可惯离别。悄悄鸳
帏惭冷，薄怯怯绣衾空设。
【乔牌儿】雁声不断绝，砧韵无休歇。戍楼残角声凄切，品梅花三弄彻。
【新水令】兽炉香冷篆烟斜，对银半明不灭。愁万种，恨千叠。几口儿长
吁，怎支吾这一夜。
【搅筝琶】空摧扌颠，直恁信音绝。欲寄相思，凭谁人话说。除纸笔，带喉
舌，短叹长嗟。不流泪料来心似铁，寸肠千结。
【离亭宴煞】难睚漏水如年夜，正值着暮秋时节。坐不稳自敝自焦，睡不着
不宁不帖。寒雁哀，寒蛩切，忽聚散阶前落叶。却是那透户一帘风，穿窗半弯月。
夜阑深院暮寒加，愁听漏声多。银台画烛烧残蜡，伴离人心绪杂咱。有分红
愁绿惨，无心赏白洒黄花。
【搅筝琶】《阳关》罢，香脸褪残霞。针线慵拈，匙杓倦把。和泪盼雕鞍，
目断天涯，幽雅。离添病人憔悴煞，瘦得来不似人家。
【乔牌儿】料应薄幸他，别却志诚话。俺看他歹处无纤恰，他于人情分寡。
【沉醉东风】全不想对月拈香剪发，指神誓奠酒浇茶。信口开，连心耍，向
娼门买行踏。但有半句儿真诚敬重咱，无样般相思报答。
【离亭宴煞】早是可曾经心绪愁牵挂，又逢暮秋潇洒。恰不听寒蛩唧唧，又
听的寒雁哑哑。傍枕衾，临床榻，暂合眼一时半霎。又听的疏雨洒窗纱，西风弄
檐马。　离情
万金良夜霎时欢，犹恨不松宽。停延初试春风面，便安排病沈愁潘。从寄巧
歌《金缕》，娇羞半掩霜纨。
【新水令】乐昌妆镜破双鸾，今古恨短长亭畔。两下里几多般，受过的凄凉
被俏萦占。分明少个莺花伴，奈今生缘分浅，凉打叠起更休算。
【搅筝琶】夕阳外，山隐隐水漫漫。似恁的凄凉，如何倒颠。终有日相逢，
心苦眉攒。憔悴了玉容谁是管，越不成烟爨。
【离亭宴煞】后期远约今秋判，那其间甚娘情款。受儿度枕冷衾寒，捱几宵
月苦风酸。酒满斟，他亲劝，先摘得都无少半。本待一饮不留残，到被别离泪添
满。
逍遥咏
宋太宗（宋代）

发愿行平等，天观必照知。
贪嗔常不见，善恶岂相规。
利益恒将正，勿教乱所思。
因缘如响合，变化杳无为。
孔毅父妻挽词
苏轼（宋代）

结缡记初欢，同穴期晚岁。择夫得温峤，生子胜王济。

高风相宾友，古义仍兄弟。从君吏隐中，穷达初不计。

云何抱沉疾，俯仰便一世。幽阴凄房栊，芳泽在巾袂。

百年纵得满，此路行亦逝。那将有限身，长泻无益涕。

君文照今古，不比山石脆。当观千字诔，宁用百金瘗。
次韵陈蹈元种竹池上之什
李弥逊（宋代）

冶容多妩媚，劲节自高尚。
绝知尤物美，宁似此君放。
疏渠望修竹，凛凛丈人行。
虽然合九奏，未必遗一唱。
移根拂云姿，作伴满月相。
客来与周旋，一洗眼中瘴。
丞哉太丘徒，风味晋人上。
五言落凡目，失喜狂欲恙。
渭川植千亩，玉井开十丈。
并吞罗心胸，出语还自状。
我穷海滨卧，局促隐雾瘴。
远公有佳招，子猷得真养。
风庭散凫鹜，傥许共清旷。
茗碗烦屡移，早秫行可酿。
登蕺山
楼钥（宋代）

晚步蕺山上，休辞脚力穷。
八松不碍眼，万里欲乘风。
逸兴浮沧海，高歌彻太空。
羲之不可见，犹得想胸中。
禅人并化主写真求赞
释正觉（宋代）

去就清贫，担何苦辛。
兀默三椽老，平生五合陈。
出家意谓了身，住院还相累人。
野水连天半夜月，丛林和气十方春。
次韵清卿用使君鹿鸣韵见贻
曹彦约（宋代）

甲戌家声仅有传，等闲膏泽下云天。
苦无事业荣宗党，强把忠勤了岁年。
往事纷纭几折解，后来奔轶要加鞭。
得时自古无淹速，却与亨涂作寿仙。
皇后阁端午贴子词五首 其四
真德秀（宋代）

晓来金殿沐兰汤，因感骚人兴寄长。重劝君王勤采善，由来香草比忠良。
同蒋心余彭芸楣游北兰寺
杨垕（清代）

无数征帆向马当，龙沙北去树苍苍。去年君亦他乡客，此日谁倾地主觞。

野渡春风归鸟雀，寒山返照下牛羊。赞公去后风流尽，依旧閒云销竹房。
题新榜
罗隐（唐代）

黄土原边狡兔肥，犬如流电马如飞。灞陵老将无功业，犹忆当时夜猎归。
渔家
彭汝砺（宋代）

小径通山坞，扁舟宿钓矶。儿童汲水上，妇女背樵归。

腊月鱼虾足，丰年鸡鸭肥。是非人世事，应不到柴扉。
一华亭
朱敏功（宋代）

自闻达摩西来意，五叶敷荣祗一花。
从此祖风传不泯，灵芝到处有奇华。
偈倾一百三十三首
释法薰（宋代）

棒喝交驰如雷掣，颠言倒语三寸舌。
南州打到北州头，瓮裹何曾失却鳖。
送诸博士寿贤量移过里兼怀顾叔时兄弟时方有
李三才（明代）

秦关西望壮心惊，风雪梁园送汝行。
汉帝有恩前贾席，书生何计请终缨。
金缯岁月翻挑虏，宵旰朝廷已论兵。
若到江南逢二顾，安危万里想同情。
泊舟听雨
白玉蟾（宋代）

人已就船眠，犬知何处吠。
雨来闹秋江，全似茶铛沸。
句 其二
释昙颖（宋代）

从归青嶂里，不出白云来。
阊门夜发
周密（宋代）

春露沾衣夜气浓，吴波不动柳无风。倚篷觅句清无寐，一片蛙声月色中。
戏题四老堂十首 其九
张守（宋代）

鹤养丹成鹿养茸，群呦对舞傍衰慵。待看仙骨他年就，同访蓬莱第一峰。
云谷
徐集孙（宋代）

月浸千林万壑秋，听琴惊起鹤回头。
孤云带湿藏空谷，不逐人间富贵浮。
题查叔羽罗浮梦梅图为周梅坪作
达受（清代）

江店酒初熟，亭皋鹤未还。谁家一声笛，吹梦落空山。

梨云澹若烟，雪月寒于水。中有看花人，几生修到此。
老病谢客或者非之戏作
陆游（宋代）

病侵腰膂两经秋，欲下绳床不自由。
客至难令三握发，佛来仅可小低头。
安禅还我闲蒙衲，怒气从渠勇挟輈。
亦欲署门还嬾去，死生贵贱本悠悠。
杂感
陆游（宋代）

天际晴云舒复卷，庭中风絮去还来。
人生自在常如此，何事能妨笑口开？
初八日
韩淲（宋代）

转觉春风满鬓华，冷烟寒食动梨花。年年纵有心情在，处处宁梨语笑哗。

涧水细翻晴浪急，园林微转午阴斜。数声紫燕芹泥湿，又入前村八九家。
学韩退之体赋虾蟆一篇
洪刍（宋代）

吾庐逼沮洳，蛙蛤宗生之。委委见蝌蚪，阁阁已在兹。

夜声一何见，达旦乃寖微。月令纪蝼蝈，语默亦有时。

岂伊不平鸣，沓沓竟何为。那复当鼓吹，安能问官私。

吾闻昆崙下，厥大数十围。蟾蜍窟望舒，色胜金袅蹄。

痴騃反食月，吞吐谁能知。坎井我自足，跳梁而持颐。

鳖笑色无愠，鹑化理莫推。疥体不自惜，或以调盐醯。

柳州味南烹，下箸甘若饴。在昔荐宗庙，乃与羔兔齐。

擅减几被坐，巨细不可遗。莫以腥臊弃，终将瑚琏期。
春日（一作元万顷诗）
上官仪（唐代）

花轻蝶乱仙人杏，叶密莺啼帝女桑。

飞云阁上春应至，明月楼中夜未央。
山居杂兴
艾可翁（宋代）

村落兵戈后，江湖几杖前。
索居兼屏燕，幽梦反宜蝉。
茅舍分炊火，苔砖出酿泉。
家贫思辟谷，非是博长年。
题谢孝子东纬先生侍疾图三首 其一
章成铭（清代）

安石家风孝弟情，依依孺慕见真诚。最难侍疾六千日，不脱莱衣舞到明。
蝶恋花（和鲁如晦梅花二首）
王之道（宋代）

曾向水边云外见。争似霜蕤，照映苍苔院。檀口半开金袅线。端相消得纶巾岸。

点缀南枝红旋旋。准拟杯盘，日向花前宴。飞雪飘飘云不卷。何人览镜凭阑看。
秋怀十首末章稍自振起亦古义也 其十
陆游（宋代）

我昔闻关中，水深土平旷。泾渭贯其间，沃壤谁与抗。

桑麻郁千里，黍林高一丈。潼华临黄河，古出名将相。

沦陷七十年，北首增惨怆。犹期垂老眼，一睹天下壮。
满庭芳 论金玉
马钰（金朝）

玉洞玄玄，金炉灿灿，清中金玉希奇。金龙玉虎，玉走与金飞。撞透金门玉户，见金莲、玉蕊争辉。金玉好，天风摇曳，玉叶与金枝。＊＊金与玉，金婴玉姹，玉步金闱。显金光玉艳，玉貌金衣。此个灵金灵玉，结金丹、玉性无亏。真金玉，钰成玄宝，出自本师知。
道中望长白
张履庆（清代）

野绿夕阳横，高峰望长白。秀色一何深，杳与暮云碧。

根腰围远树，苍翠半已隔。颇怀卜居情，尘鞅苦莫释。

不知空谷中，几见幽人迹。
和施德远双莲韵二首
袁说友（宋代）

老向尘埃度岁华，不堪才拙负州家。
天公着意成丰岁，地产无心出异葩。
乱翠绡中双晕脸，抹青山外两凝霞。
何人欲采莲归去，我有轻舟试一拿。
减字木兰花
朱敦儒（宋代）

寻花携李。红漾轻舟汀柳外。小簇春山。溪雨岩云不饱帆。

相逢心醉。容易堆盘银烛泪。痛饮何言。犀箸敲残玉酒船。
九锁山十咏
王易简（唐代）

晴矼步清空，洞户抚巀嶭。
何年出水龙，张口见齿舌。
相传此得名，灵骨蜕如雪。
岂其风霆化，诘曲余故穴。
想当夜半归，九锁一时掣。
秦州词
吕履恒（清代）

嘉陵江水向西流，大散关南天正秋。一夜猿啼枫叶落，征人十万下秦州。
次严介溪朝房落成斋居纪事之什三首 其一
孙承恩（明代）

大道金门咫尺西，禁庐新搆与云齐。即看净室无尘到，时有灵乌傍月栖。

郢曲久传当日事，巴讴今和隔年题。二三同德寅恭切，夜直青绫每共携。
书逆旅壁
陆游（宋代）

市远过三里，店孤无四邻。
窄才容一客，久或住经旬。
病妪求风药，樵儿馈爨薪。
人情愈谙熟，来往不辞频。
寄郓州邵资政蒙问敝邑山水之景，见索新诗，
曾巩（宋代）

铅笔雠书客，朱轓守土臣。
素餐方侧席，黄发已侵巾。
喜有山围郭，仍怜水满津。
清华闲耳目，潇洒长精神。
秀色秋来重，寒声雨后新。
宿云当户牖，流月过松筠。
北圃分殊境，西湖断俗尘。
渚花红四出，沙鸟翠相亲。
芡老含珠实，鱼惊跃锦鳞。
飞梁凌窅渺，虚榭压奫沦。
岭对横修竹，洲分抱白苹。
静宜人事拙，闲觉道腴真。
器小难周物，官微幸庇身。
簿书偷暇日，杖屦想幽人。
泝险飞游艇，探奇漾钓缗。
形縻某鹤怨，心泰得鸥驯。
督府恩容久，芳笺讯问频。
门庭严卫戟，尊俎从华绅。
却起烟霞兴，还思水石邻。
自嗤田父乐，那可荐鸿钧。
积雨小斋喜袁太初舒叔恭两生至
戴表元（宋代）

春山日日寒风雨，一日天晴花欲舞。
林暄洞屋散窑烟，水活溪欲落冰乳。
嗟余郁郁无所适，方对青山一开户。
苍袍紫帢两少年，健足齐扳气如虎。
名区入眼疑未快，忽肯扪萝到兹土。
霜蔬处处稀尚摘，腊酒家家寒未煮。
相看气味太村野，自喜谈谐少城府。
舒郎十八白眉长，四海龙门有明父。
袁郎皎洁巧步趋，出语珠圆吾所许。
人言风骨须晚秀，早慧哓哓天谩与。
吾评此论殊未公，峻诋曾经孔文举。
歌成高轩已年倍，赋解鸣蝉容客睹。
吾山虽窜有灵迹，雪瀑丹崖相媚妩。
留君待作大雷吟，莫学痴儿生吴语。
八月十四日携家泛月次韵
楼钥（宋代）

犹记年时看水嬉，不如此夜月相宜。
仙翁一醉非尘世，为问姮娥知未知。
读唐人愁诗戏作五首 其四
陆游（宋代）

我辈情钟不自由，等闲白却九分头。此怀岂独骚人事，三百篇中半是愁。
暮至花山寺上莲峰顶
贝青乔（清代）

颓阳匿岩罅，众牝积阴翳。倭迟篆路中，榛篁互亏蔽。

坡转陡光明，呀然露峰髻。绀殿蟠其根，啜荈从所憩。

指点青菡萏，亭亭立云际。怪松郁垂盖，悬栈固盘蒂。

慑险笑群懦，践夕励孤锐。登顿薄天衢，迥出人间世。

仰扪昼有星，俯躏暝无地。一气明晦间，众顶攒琐细。

贡湖三万顷，练影付摇曳。去美景不延，来奇日将曀。

眷眷下烟萝，一镫寺门闭。
江南好 其十一 兰泉
许英（清代）

兰芬处，泉石亦膏盲。九畹尽堪纫蕙带，中泠谁与试茶香。

花水两含芳。
奉和圣制过潼津关
苏颋（唐代）

在德何夷险，观风复往还。自能同善闭，中路可无关。
用前韵送王君玉西征二首 其一
耶律楚材（元代）

湛然送客河中西，乘兴何妨过虎溪。清茶佳果饯行路，远胜浊酒烹驼蹄。

结交须结真君子，君子之交淡如水。一从西域识君侯，倾盖交欢忘彼此。

当年君卧东山重，守雌默默元知雄。五车书史岂劳力，六韬三略无不通。

诗咏珠玑无价直，青囊更有琴三尺。奉命西来典重兵，不得茅斋乐真寂。

鱼丽大阵兵成行，行师布置非寻常。先生应诏入西域，一军骇异皆惊惶。

武皇习战昆明上，欲讨昆明致犀象。吾皇兵过海西边，气压炎刘千万丈。

先生一展才略穷，百蛮冠带文轨同。威德洋洋震天下，大功不宰方为功。

隐居自有东山月，风拂松花落香雪。退身参到未生前，方信秤锤原是铁。
夏日京口道中二首 其一
孙觌（宋代）

冉冉征途去，眈眈畏日长。枕流浣清泚，倚树憩苍凉。

蝉抱风枝响，萤升露草光。不眠愁独夜，卧看月侵床。
旴江舟中联句
白玉蟾（宋代）

倏忽僧千兔，寻常涸百蠡。
眼光摩日月，足迹遍山河。
赤壁聊化鹤，黄庭浪换鹅。
秋声归欸乃，云影映婆娑。
夜后调焦尾，风前舞太阿。
待藏班婕扇，千篇在切磋。
酒徒从狎至，诗客听相过。
辍我芒不借，就伊金叵罗。
峰巅餐地秀，霞外挹天和。
拍手僛僛舞，忘形踏踏歌。
力辞金殿客，高应玉皇科。
八桂招六逸，九疑衣两娥。
清漪驯绿鸭，列阜拊眠驼。
逸韵应无敌，清名到不毛。
樵仙分我席，力士汙吾靴。
风沈腰何束，霜潘鬓谩皤。
怀丹医病鹤，寻饵钓神鳌。
为问六国印，何如一渔蓑。
清飚茶腋爽，韶景醉颜酡。
且噉藕如臂，从教晷似梭。
推蓬延月桂，引襋翫烟萝。
君已人登泰，辞皆水导嶓。
蘂官清缥缈，云阙郁嵳峩。
未到桑田变，疑将铜狄摩。
谁知天不管，敢谓世无魔。
觞政驩无忤，骚坛今太苛。
玄谭时脍炙，杰句肆吟哦。
大道真溟滓，浮生但刹那。
题荔枝亭
张守（宋代）

色味清香美莫名，更怜圆树碧亭亭。结根得所天然胜，为对三台第一星。
登封县宇观少室
邵雍（宋代）

天地始融结，此山已高极。
群峰拥旌幢，巨石罗剑戟。
日出崖先红，雨馀岚更碧。
安知无神仙，其间久遁迹。
代云岫送王介山
方一夔（宋代）

功名零落如破毡，羲娥不住随流年。问君发迹县博士，几时得流龙旂前。

我今老去觉今是，回首当年空自耻。妄心不起百事冷，已作古井无波水。

看君富贵亹亹来，云路何须取势回。忽然结束行万里，首冠步摇趋天台。

相思望望碧云暮，少微光芒纷下觑。应忆秋江老故人，瑶音定寄云鸿去。

我时阶砌兰玉中，襹褷六翮抟秋空。与君追逐赤霄上，宝剑腾空不可冲。

两眼昏花惟我有，早梅树下离亭酒。呼童草写送行诗，不是当今无价手。
黄子羽山长为不及同山行次余东发别余韵见寄
陈著（宋代）

文脉丝垂感慨深，奎躔今直鄮山阴。
末流自逐狂澜倒，独步直山空谷音。
四海园林春事里，一家松竹岁寒心。
相知不必长相见，明月春风处处寻。
珍珠泉用涪翁第二泉韵
蔡增澍（清代）

寻春访古高人俱，故宫剥落题楣书。穿林坐石俯方沼，清泉的的喷明珠。

地炉瓦鼎烹云腴，惠山中泠百不如。买田阳羡亦下策，未若结宇依明湖。
花石诗十一章
邓肃（宋代）

安得守令体宸衷，不复区区踵前踪。
但为君王安百姓，圃中无日不春风。
古意六首 其三
方一夔（宋代）

翩翩南昌尉，来自九江西。天关列虎豹，欲进无阶梯。

臣有治安列，不忍死穷栖。浮浮山林气，披褐朝金闺。

上言讦贵戚，下言悯群黎。肉食久喑默，狂叫发草藜。

臣言可采择，寸刀刳鲸鲵。一再不合意，反旆风凄凄。

君纲坠不振，况复子与妻。自谐尘外约，东游隐会稽。
又和答云岩 其一
李曾伯（宋代）

翠箔香销晓梦回，惊残楼角动寒梅。夜来颇觉风霜薄，问讯南枝开未开。
捣练子
沈瀛（宋代）

放下著，须弥山。情人今日出阳关。看人间，天地宽。

徒缱绻，枉汍澜。别郎容易见郎难。且还家，重整冠。
宴清都
黄廷璹（宋代）

坠叶窥檐语。风帘薄，递来幽恨无数。牙签倦展，银缸细剔，悄然无旅。声传漏阁偏长，更奈向、潇潇乱雨。想近日，舞袖翻云，吟笺度雪谁顾。

当时翠缕吹花，东城绣陌，双燕何许。香罗唾碧，睛纱印粉，甚缘重睹。蓝桥镇隔芳梦，念骑省、悲秋漫赋。待倚阑，或遇宾鸿，殷勤寄与。
清明次韵赵登
于石（宋代）

九十春光半晦明，东郊攜手趁新晴。
飘零风絮如行客，冷暖厨烟见世情。
宿雨秋千花有泪，斜阳古冢草无名。
劝君且尽樽前兴，柳上一声何处莺。
情诗其二
仓央嘉措（清代）

愿与君结百年好，不惜金屋又藏娇。
一似碧渊水晶宫，储得奇珍与异宝。
又题座右窗间
朱真静（宋代）

经书不是语虚无，荆棘丛中有坦涂。
不遇至人真口诀，误人错下死工夫。
送郭判官赴振武
卢纶（唐代）

黄河九曲流，缭绕古边州。鸣雁飞初夜，羌胡正晚秋。

凄凉金管思，迢递玉人愁。七叶推多庆，须怀杀敌忧。
怀仙吟题玉枢经卷后
赵介（明代）

我昔采药罗浮巅，仙人招我游诸天。天门洞开三十六，琳宫贝阙相连延。

瑶台百丈空中起，玉女烧香月明里。天王宴坐拥群真，环佩珊珊满人耳。

中有一人号雷师，庞眉皓首拜玉墀。奏云侍从五千劫，未闻至论穷玄机。

天王含笑挥玉拂，举手向空如画一。群真意领寂不宣，但见琪花散空碧。

我时目睹心欣然，万物得失天何言。乃知至道本无物，岂有文字人间传。

人间所见皆幻影，欲吸晨霞驻清景。须臾月落仙驭旋，蕊阙瑶台风露冷。

回看阊阖不可攀，白云与我留山间。倚剑长歌一壶酒，龙吟万壑松声寒。
偈颂一百二十三首
释祖钦（宋代）

东行西行，指天指地。
尽谓如来降生，我道魔王出世。
一棒打杀，贵图太平。
时当孟夏，麦绿桑青。
戒事魔十诗
李兼（唐代）

白衣夜会说无根。到晓奔逃客出门。
此是邪魔名外道，自投刑辟害儿孙。
杜鹘花
刘敞（宋代）

嫩红轻紫仙姿贵，合是山中寂寞开。九陌风尘肯相顾，可怜空使下山来。
望前山雪寄叶山人
苏泂（宋代）

烟云出没微微白，知道前山雪出来。
应在山中望城郭，烂银宫阙是蓬莱。
村居 其四
顾翃（清代）

每叹两无极，欣闻岁有秋。直因穷得健，始信老无忧。

一举输鸿鹄，群呼任马牛。君看三尺剑，绕指亦成柔。
十六字令 白秋海棠
高佩华（清代）

娇。清泪零零露未消。秋魂澹，玉照倩谁描。
宿奉圣寺下
方岳（宋代）

幽事随人撰，兹行亦屦逢。
饭多依钓艇，宿喜近僧钟。
野水连秋暝，溪烟急晚舂。
诚斋题石老，细读得从容。
补沈恭子诗
陆龟蒙（唐代）

灵质贯轩昊，遐年越商周。自然失远裔，安得怨寡俦。

我亦小国失，易名惭见优。虽非放旷怀，雅奉逍遥游。

携手桂枝下，属词山之幽。风雨一以过，林麓飒然秋。

落日倚石壁，天寒登古丘。荒泉已无夕，败叶翳不流。

乱翠缺月隐，衰红清露愁。览物性未逸，反为情所囚。

异才偶绝境，佳藻穷冥搜。虚倾寂寞音，敢作杂佩酬。
次王巡检韵三首
陈造（宋代）

掐肾搜肠不自奇，细模深刻似非宜。
流传纵便鸡林售，指擿防曹鹅腿嗤。
题诠律师院
张乔（唐代）

院凉松雨声，相对有山情。未许谿边老，犹思岳顶行。

纱灯留火细，石井灌瓶清。欲问吾师外，何人得此生。
春日杂咏九首
李弥逊（宋代）

春到陵阳市，人家泊翠微。
南烹甘入筹，北户暖生衣。
花暗昭亭寺，鱼肥句水矶。
乐游须结社，倒著接{上罒下离}归。
涂中寄城中诸公
晁说之（宋代）

孤飞弱羽真难可，作底徘徊去住间。
柳影生风归曲渚，雷声送雨过前山。
庾郎有待复何待，白傅求闲而得闲。
回首玳筵醒醉伴，曾将幽愤唱阳关。
感秋和张文潜 其三
徐积（宋代）

秋风一何惨，物形随以变。秋风如无情，虫鸟声俱怨。

我无外物如，但有屋中燕。翩翩势将去，盼盼如有恋。

此物虽至微，其旧殆可念。而况西郭交，年将屈五指。

南城文字閒，东皋松竹里。气类亦相合，老少两忘齿。

昔居吾舍傍，今在河之涘。船头缆将解，船上桅将起。

留君恨不早，此役定难止。如何舍我去，处我复何以。

君看淮泗閒，一派良可喜。从来病浊污，而今稍清泚。

人方涉其流，冠缨殆可洗。此行君乐否，一千五百里。

未见洛阳山，先见洛阳水。
观祈雨
李约（唐代）

桑条无叶土生烟，箫管迎龙水庙前。
朱门几处看歌舞，犹恐春阴咽管弦。
次韵何文缜墨梅二绝 其二
张子文（宋代）

仙衣云样拂轻缁，林下神情特地宜。妒妇津头风恐急，坏妆聊为变冰姿。
香奁体
陈允平（宋代）

小院薰风满，闲庭白昼长。
靖蜓杨柳岸，鸂鶒芰荷塘。
云合朱檐卸，山高翠阁涼。
蔓滋青薜荔，芽长紫良姜。
帘幕深深地，阑干曲曲廊。
淡烟瑶草细，流水碧桃香。
幡影重门静，苔痕小篆荒。
螭盘丹鼎雪，龙吸露台浆。
琴古翻新调，笙沉靘旧簧。
雨声犀角枕，月色象牙床。
掌上双鹦鹉，屏间两凤凰。
石函藏宝剑，金钥启瑶箱。
扇雉团清影，奁鸳试晓床。
霞绡衣窄索，云锦佩玎珰。
鬓拢金蝉矗，钗横玉燕翔。
袂飘天水碧，裾溅郁金黄。
太液箫初远，逢壶漏未央。
流星飞碧落，零雨下银潢。
去去人千里，迢迢天一方。
断肠春洛浦，残梦夜潇湘。
丰年谣五首 其五
王炎（宋代）

稻如马尾覆沟塍，桑柘阴中鸡犬鸣。收穫登场便无事，输租人不入州城。
渔家傲
欧阳修（宋代）

露裛娇黄风摆翠。人间晚秀非无意。仙格淡妆天与丽。谁可比。女真装束真相似。

筵上佳人牵翠袂。纤纤玉手挼新蕊。美酒一杯花影腻。邀客醉。红琼共作熏熏媚。
秋日泊浦江
杜荀鹤（唐代）

一帆程歇九秋时，漠漠芦花拂浪飞。寒浦更无船并宿，

暮山时见鸟双归。照云烽火惊离抱，剪叶风霜逼暑衣。

江月渐明汀露湿，静驱吟魄入玄微。
殿前欢·酒杯浓
卢挚（元代）

酒杯浓，一葫芦春色醉山翁，一葫芦酒压花梢重。随我奚童，葫芦干，兴不穷。谁人共？一带青山送。乘风列子，列子乘风。
寄熙本明
倪瓒（元代）

在山无事入城中，每问归樵得信通。
松室夜灯禅影瘦，石潭秋水道心空。
幽扉独掩林间雨，疏磬遥传谷口风。
几度行吟欲相觅，乱流深涧隔西东。
精舍遇雨（一作可止诗）
清江（唐代）

空门寂寂淡吾身，溪雨微微洗客尘。

卧向白云情未尽，任他黄鸟醉芳春。
天井
陈岩（宋代）

分派天河入地深，断无射鲋汩泥尘。
仙乡初不谙机事，多少山间抱瓮人。
南郊大礼诗
王禹偁（宋代）

乾元门上赭袍光，雉扇初开散御香。
郊祀一千年运祚，赦书三万里封疆。
人间早木沾皇泽，天上咸韶送寿觞。
惆怅昔年曾侍从，而今翻似鼠拖肠。
观黄淮交汇粮艘竞渡感而有作
吴以諴（清代）

黄河如山挟沙走，清淮雪浪殷雷吼。白日风雨斗两龙，涛声五雷清河口。

小舟飘忽若凫鹜，大船嵬㞦如山岳。若鸦衔尾车接轴，北人腾笑南人哭。

突然一掷如破竹，粟米流脂膏鱼腹。洪湖之水高于镇，淮堂铜柱剥落无。

灵光山河七十二流注，何汪洋，石塘二百里，域水以为殃。

风狂雨骤向昏黑，欲上不上船头裂，欲退不退船尾折。

千夫力尽指流血，一唱督护心断绝。吾闻平江伯，经始资良策。

孤悬三千里，引漕济军国。往者湖决十三堡，千里淮扬急如扫。

借黄济运非良图，广川往往遵长途。海上巨鱼作人立，飓风骇浪迷方隅。

仓卒可一不可再，策非万全良可虞。忆昔圣祖与神宗，翠华巡幸车书同。

赞牲沈璧礼数崇，敬天勤民亮天工。天开引河辟洪濛，汴泗交流泾渭通。

浊河清济贯当中，万艘徐引洪涛风。冯夷河伯来效忠，丰碑大书留禹功。

佐者靳张数钜公，蒸尝百世铭鼎钟。河清作颂声摩空，千秋万岁歌年丰。
从赵崇道求蜀纸五首 其四
赵蕃（宋代）

麻纸敷腴色胜银，冷金凝滑倍精神。自馀族类犹多有，王谢名家总绝人。
登龙门塔分得龙门高深四韵 其四
王弘诲（明代）

缥缈丹梯倚翠岑，龙门俯瞰建江深。崖边岩石窥人立，天际空江度鸟音。

身入尘中惭有累，心期物外欲相寻。乾坤俯仰俱陈迹，汗漫何妨尽日临。
三叠
刘克庄（宋代）

瓦瓶侧畔设蒲龛，纵有推敲紧闭庵。
何庾诸人俱谢去，只饶和靖作同参。
吁嗟篇
王世贞（明代）

吁嗟得为人，生世胡不宜。瞽行趋荆棘，侧足舍周逵。

谁谓八纮广，束身渐如丝。越舟而向北，齐辕而更西。

盻睐绝穷途，安得展光辉。汎汎江湖萍，预欲远相期。

明月虽有光，不照浊水泥。与世既殊适，吁嗟竟安归。
送陈善世
赵汝腾（宋代）

不须远远苦求师，恭敬渊源可细推。
归路瑞安逢二戴，为予再四说相思。
朝阳对月赞
释智遇（宋代）

寒暑不到处，山穷石自枯。
涕零知骨冷，随分著工夫。
一卷无题目，持傍石根叫。
眼昏嫌字小，华梵恐难分。
破闷
宋登春（明代）

暖老凭湘酒，为园仗楚童。风残青豆架，露满菊花丛。

流水十年事，浮云一病翁。达生还自古，陶令不羞穷。
乐府二首题曾时进双挽卷 其一
夏良胜（明代）

五峰高，五峰高。肤寸雨天下，桔槔胡尔劳。萧萧风木增悲号，人生踪迹殊蓬蒿。
和陶杂诗十一首
苏轼（宋代）

余龄难把玩，妙解寄笔端。
常恐抱永叹，不及丘明迁。
亲友复劝抱，放心饯华颠。
虚名非抱有，至味知谁餐。
思抱无所思，安能观诸缘。
已矣复何叹，旧说易两篇。
谢富相公见示新诗一轴
邵雍（宋代）

文章天下称公器，诗在文章更不疏。
到性始知真气味，入神方见妙功夫。
闲将岁月观消长，静把乾坤照有无。
辞比离骚更温润，离骚其奈少宽舒。
公莫舞
黎彭祖（明代）

呼公诏公公莫舞，有血不溅鸿门土。力拔山兮气如虎，军壁重围逝真主。

公莫舞，公不见赤帝玉芙蓉，秋郊啼鬼母。镐池君，牧羊儿。

沙丘祖龙死，霸土云气垂。竖子不足谋，玉斗空尔为。

公莫舞，请公听侬歌，曲终为乱愁奈何。
感怀
陆游（宋代）

卜居镜湖上，一庵环翠屏。
竹林藏谺谽，岭路蟠青冥。
骞腾立奇石，崭绝瞻危亭。
车马虽扫迹，猿鸟与忘形。
我行半九州，蹋尽芒鞋青；岂知雪满鬓，于兹敝云扃。
丹砂收箭镞，茯苓斸人形。
辽天渺归鹤，一瞬三千龄。
题雅上人手抄唐诗后
释善珍（宋代）

天孙锦段冰蚕茧，太古盘铭苍颉文。
三百年来消息绝，无人为酬杜陵坟。
清高阁观雪次韵
楼钥（宋代）

冲雪上层阁，真成清且高。
主人风节峻，坐客笑谈豪。
泛剡访安道，赋梅思水曹。
好因窗映夜，痛饮读离骚。
次韵全真所感
赵蕃（宋代）

淡交异甘醴，云雨相覆翻。
二者固殊辙，终当戒多言。
所遇既混肴，所防难每存。
怀哉古之人，闭门或逾垣。
拟魏太子邺中集诗 刘桢
谢灵运（南北朝）

卓荦偏人，而文最有气，所得颇经奇。
贫居晏里闬，少小长东平。
河兖当冲要，沦飘薄许京。
广川无逆流，招纳厕羣英。
北渡黎阳津，南登纪郢城。
既览古今事，颇识治乱情。
欢友相解达，敷奏究平生。
矧荷明哲顾，知深觉命轻。
朝游牛羊下，暮坐括揭鸣。
终岁非一日，传巵弄新声。
辰事既难谐，欢愿如今并。
唯羡肃肃翰，缤纷戾高冥。
夏日晚望
贯休（唐代）

登临聊一望，不觉意恞然。陶侃寒溪寺，如今何处边。

汀沙生旱雾，山火照平川。终事东归去，干戈满许田。
红梅八首 其三
华蘅芳（清代）

一枝幽艳冠群芳，薄晕胭脂作晓妆。品格不求人别白，梦魂还伴月昏黄。

纵参色相仍非俗，稍带铅华亦有香。毕竟春心终贴骨，夜深未解绛纱囊。
溪翁惠秋兰
赵汝绩（宋代）

不梦灵均久，西风为返魂。
顿忘千载远，但喜一香存。
劲叶牵湘色，疏花洗露痕。
勿嫌盆盎小，能贮雪霜根。
积雨作寒
范成大（宋代）

婢喜蚊僵雾帐，儿嗔蜗篆风棂。
兀坐鼻端正白，忘怀眼底常青。
豳风
杨爵（明代）

硕肤一逊德愈光，叹自东人乐绣裳。不有风云雷雨动，鸱鸮岂易悟周王。
校官碑
曾极（宋代）

风摧雨剥校官碑，集古先生竟不知。同是光和千岁刻，未容苦县独称奇。
桂隐纪咏·鲈乡亭
张镃（宋代）

溪叟挈笭箵，曾来候此亭。
未知余不杀，刚要著鱼经。
知宗提舶即席赠诗用元韵以酬并简通判
王十朋（宋代）

子政堂堂汉列仙，清标况对马文渊。催诗风送千山雨，把酒凉生五月天。

老子滥分南郡竹，贰车行击故家鲜。误蒙好语相提拂，岂有功名上简编。
次元德弟韵
裘万顷（宋代）

跋扈飞扬使我惊，铁中双镞日铮铮。
陈桥旧将今无用，一任於菟绕屋行。
中元日同僧语
玄烨（清代）

夙夜焦劳白发盈，愁肠一日几回萦。偷閒暂向山僧话，可扫尘缘爱憎情。
五日诸罗道中
朱景英（清代）

尘路邈何极，流风溯不禁。蛮荒行役客，荆楚岁时心。

无分陈蒲叶，相于想竹林。驱车自兹始，愁绝为登临。
感事赠周醅仲并忆湘人 其二
陈璟章（清代）

定远思投笔，终军欲请缨。登楼愧家世，闭户负平生。

鲁酒三蕉醉，吴钩半夜鸣。良朋容我傲，起看斗牛横。
次顾兵宪韵
钟芳（明代）

葵足祇自卫，焉能拟乔松。畏途更百险，栖迷竟何功。

盛际图报艰，縻禄叨釜钟。徘徊掖垣曙，期吐尺寸胸。

终惭宝燕石，高飞谢群雄。顾兹黑子地，渺渺南溟中。

阃制籍良翰，灵威撼龙宫。夷丑顿屏息，勋名日跻崇。

我归复奚虞，于耜惟明农。西山倚翠壁，鼓缶酬徒庸。

精粗本同贯，治圃如治邦。雨晹卜丰歉，畎亩随南东。

岂曰计口腹，伐檀企遐踪。多君吉甫诵，穆如惠清风。
寄伯康君实
范纯仁（宋代）

平生亲友分，偏向二难深。但念相从乐，应知别后心。

西窗棋罢弈，南圃径慵寻。不奈怀贤意，香醪独满斟。
答洛阳主人
陈子昂（唐代）

平生白云志，早爱赤松游。事亲恨未立，从宦此中州。

主人亦何恨，旅客非悠悠。方谒明天子，清宴奉良筹。

再取连城璧，三陟平津侯。不然拂衣去，归从海上鸥。

宁随当代子，倾侧且沉浮。
哭丹池王隐君
陈起（宋代）

忆昔相逢初，一见即刮目。
出处虽不齐，椒兰则同馥。
论心到极处，情爱逾骨肉。
十年传成癖，搰搰闭门读。
高志尊所传，而肯曲从俗。
抱此奇特操，平步可金玉。
况复同窗友，槐庭秉钧轴。
事有反所料，轩冕笑羁束。
缙云邈千里，访道求辟谷。
食枣怀安期，窃桃小方朔。
平生精进心，自可登仙录。
一著偶失算，九书无复续。
洞霄有猿号，丹池无鹤浴。
昨病失会葬，生刍东望哭。
田家
王建（唐代）

啾啾雀满树，霭霭东坡雨。田家夜无食，水中摘禾黍。
初秋戏作山居杂兴俳体十二解
杨万里（宋代）

独对秋筠倒晚壶，喜无吏舍四歌呼。
柳梢一壳兹缁滓，屋角双班谷古孤。
题曾无已所藏高匹纸、蔡君谟欧公笔迹
杨万里（宋代）

三韩玉叶展明蠲，诸老银钩卷碧鲜。
幸自不逢文与可，一竿秋竹扫风烟。
和韩琯山斋
韦骧（宋代）

爱君筑室据青山，高躅宁容俗士攀。吏隐幽怀潜物外，诗成秀句落人间。

涛江远向窗扉见，竹坞静宜巾履閒。顾我衰残倦登览，偶来聊此共开颜。
清净寺
杨慎（明代）

净域无尘杂，风花落渐多。空门元不闭，屐齿未曾过。
童丱须知 其三
史浩（宋代）

能述先王播殖功，伯禽之后有僖公。故虽牧养駉駉盛，务惜吾农不起戎。
依韵和孙都官河上写望
梅尧臣（宋代）

河上风烟爱此邦，吴艘越舸不相降。
鱼腥矗矗桥边市，花暗深深竹里窗。
蹴踘渐知寒食近，秋千将立小鬟双。
年光取次须偷赏，何用功名节与幢。
西宫秋怨
王昌龄（唐代）

芙蓉不及美人妆，水殿风来珠翠香。
谁分含啼掩秋扇，空悬明月待君王。
红林擒近·寿词·满路花
陈允平（宋代）

三万六千顷，玉壶天地寒。庾岭封的皪，淇园折琅玕。漠漠梨花封漫，纷纷柳絮飞残。直疑潢潦惊翻，斜风溯狂澜。
对此频胜赏，一醉饱清欢。呼䣔童翦韭，和冰先荐春盘。怕东风吹散，留尊待月，倚阑莫惜今夜看。
过百家渡四绝句
杨万里（宋代）

出得城来事事幽，涉湘半济值渔舟。
也知渔父趁鱼急，翻著春渔不裹头。

园花落尽路花开，白白红红各自媒。
莫道早行奇绝处，四方八面野香来。

柳子祠前春已残，新晴特地著春寒。
疏篱不与花为护，只为蜘蛛作网竿。

一晴一雨路乾湿，半淡半浓山迭重。
远草坪中见牛背，新秧疏处有人踪。
舟过大佛岩
曾懿（清代）

山头一雨作膏沐，洗出千重万重绿。林容灿烂江声高，古刹庄严枕山麓。

系缆凝碧湾，石润青苔斑。欸乃一声山谷应，千帆影落夕阳间。

仙人低鬟静相对，但觉扑面皆青烟。青烟飞不断，石磴石镜互回转。

碑披蝌蚪奇，树种菩提满。忽然万壑奔惊雷，青天倒挂银河来。

飞流直下一千丈，晴雪滚滚晶帘开。枯藤浓梁赤龙血，古楠䢔遝作人立。

暗涧风号虎气腥，深箐暮卷猿声急。前山嵌古亭，后嶂开锦屏。

扁丹一叶泛萍梗，大江日夜无留停。宛疑人在镜中坐，相对共讶鬓眉青。

我今随君掉客帆，行程始至大佛岩。明早挂席东南去，一片疏钟送过山。
夏夜二首
张耒（宋代）

受暑若作釜，付之无如何。
岂阴阳知争，变起一刹那。
西风卷屋阳，澍雨如江河。
振衣欲露坐，濯此寒滂沱。
烹鱼晓沽酒，醉卧仰屋歌。
岁月不待人，吾年已蹉跎。
南乡子（集句）
赵彦端（宋代）

窗户映朝光。花气浑如百和香。即遣花飞深造次，茫茫。曲渚飘成锦一张。

相忆莫相忘。并蒂芙蓉本自双。草色连云人去住，堪伤。海上尖峰似剑钅芒。
寄邃首座
释怀深（宋代）

投老西山百不为，把茅是处可幽栖。太湖三万六千顷，天与山僧作虎溪。
哭林杰
郑立之（唐代）

才高未及贾生年，何事孤魂逐逝川。

萤聚帐中人已去，鹤离台上月空圆。
偶成三绝写上就□匡庐山人 其二
柯九思（元代）

放日轻霞破晓阴，北窗徙倚听龙吟。光摇翡翠蓬山远，浪拥玻瓈贝阙深。
岁晏行用杜工部韵同王壬秋作
潭溥（清代）

江州耕凿少生事，田园坐废生悲风。遗黎日久入坎窞，发长心短千村同。

畏贼私含畏官泣，热泪暗洒浔阳红。水师熊熊尽英烈，计扫寇逆知谁工。

千家槁饿饭豆绝，三载贡税资粮空。主帅筹饷胜筹战，捐输各国资军供。

所司藉端每自利，锥末之小尤伤农。幕府旦晚按民事，咫尺不得掀群蒙。

大钱小钱不足论，乡曲早已无青铜。吴楚安危各有虑，财物一洗民间穷。

重熙有象表斯世，劫运所值由苍穹。何时英雄起屠钓，太古元气回神功。

吾侪坐叹自怀愧，识字终当输挽弓。衰草残阳岁聿暮，江潮满地闻哀鸿。
天仙子 咏水仙
刘令右（清代）

高下鹭鸶三十只。水田漠漠秧深碧。晶盘粘粟影玲珑，呈瑶席。

香尘辟。墨海屏山随所历。
和王巩见寄三首
苏辙（宋代）

南迁春及秋，江湖未云半。
逮此归路长，始悟行日远。
幽忧脱沉痼，清梦惊婉娩。
行行逢故人，笑语杂悲泫。
江秋北风多，归帆未应驶。
天寒雁南向，家书空满纸。
契阔幸平安，婚嫁须缨珥。
交游何为者，空复念君至。
折叶每安心，连环非所计。
感君扁舟返，念我一廛废。
怀思乐全老，畴昔忘言契。
丹砂傥已成，白首愿终惠。
泊燕子矶
胡式钰（清代）

夕日媚澄波，风止鸥近楫。遥汀乍有无，断岸暝烟接。

系缆侵石矶，旅游意已惬。繁星江面飘，历历上眉睫。

崖际耿佛镫，寺楼隐层叠。琅然磬一声，四山下木叶。
护林柳渔瓯亭竹田小集篁庵分韵
全祖望（清代）

客与秋俱老，花偏晚放春。凉风排旅闼，爽气集诗人。

何处闻长笛，齐来蛰角巾。嘉名重九近，白社有间民。
题刘翔卿蔚然楼二首
杨万里（宋代）

诚叟颠狂与醉题，艮翁珍重洒环词。
山棱莫学诗肩瘦，月写云描总是诗。
访慧山钱道人不遇
周邠（宋代）

登山穿破乱云堆，不见高人眼倦开。门掩水声闲白日，路无车倦长苍苔。

墙头五柳空摇曳，池上双凫自往来。却棹扁舟自回去，过江思上子陵台。
题九州院双鹤
宋之问（唐代）

君门九重闭，中有天泉池。可怜双白鹤，飞下碧松枝。

吹楼多清管，鸣舞共差池。常欲万里去，怀恩终在斯。
元日同麻万纪王振叔行南寺五首 其一
周行己（宋代）

正月一日思悠哉，水边尽日意迟回。岂无俗人一杯酒，不作区区城里来。
促纤叹
舒岳祥（宋代）

刺刺重剌剌，唧唧复唧唧。只解促鬓丝，岂能催妇织。

织亦何用催，有丝愿成匹。今夏蚕薄收，巧手闲刀尺。

昨下急急符，三日立税籍。箧中无馀丝，红女泪双滴。

汝更催不休，使我不得息。汝因贪与嗔，形化生股翼。

不特登我门，又入床下壁。号我夜不眠，墐户无计塞。

何时清霜来，堀堁同一寂。
和邓慎思未试即事杂书率用秋日同文馆为首句三首 其一
李公麟（宋代）

树乾风索索，霜叶到书闱。枝并鹪鹩宿，床吟蟋蟀归。

幽人知坦履，游子念缝衣。暗喜还家近，承颜慰久违。
外孙黄相儿求写送春三首并示
陈著（宋代）

相儿一揖笑嬉嬉，要写酴醾架不诗。
留取他年时展看，外家风景有当时。
送贵溪尉周懿文
宋庠（宋代）

津亭理棹拂朝霞，试补东溪县道赊。旅突倦供樵客桂，官符贪及戍时瓜。

蟾生海岸空弦湿，天倚山城一盖斜。岁晚私书无惮数，轻邮不禁岭头花。
送袁生
刘攽（宋代）

巴蜀穷天险，惊君便向西。长年劳贾勇，悬度约轻赍。

行止千金子，艰危万丈梯。自怜倾盖旧，即事复睽携。
淮阴遇风雨
李弥逊（宋代）

吾庐岂不好，白日苦易夕，
如何芳岁阑，尚此千里役。
乾坤一虚舟，浩荡楚天碧。
江山已在眼，道路修且隔。
风雨怕不休，波浪蹴天掷。
船头困九牛，屡挽不进尺。
人生造化间，有似风中翮。
偶去还复来，胡为事形迹。
杜陵诛云师，韩子诅风伯。
我已两忘言，引觞聊自适。
离楚夜泊高丽馆寄杨克一甥四首 其四
张耒（宋代）

士师我自出，爽迈凌清秋。年少不饮酒，昏灯夜问囚。

尔家外大父，听狱代其忧。备饥朝煮饭，驱蚊夜张帱。

狱成上府时，稽颡呼张侯。恕心临缧绁，相盗以戈矛。

无令市死厉，请帝号重幽。
洞庭沈氏园亭
孙觌（宋代）

云根瘴滔天，万叠如连环。峨峨一镜中，绾结十二鬟。

坛殿岁月一，敝石苍苔斑。毛公已仙去，故物尚人间。

群胡射汉月，猎火焮百蛮。安知橘中乐，避世真商山。

英英东阳孙，高情寄人寰。诛茅择地胜，斩崖破天悭。

开轩叠苍玉，乱峰刻孱颜。循除绕罗带，浅溜鸣潺湲。

意行云共出，地坐草可班。兴至亦乘桴，一蓑卧沧湾。
送李仁甫被召
晁公溯（宋代）

天王览万事，日昃坐承明。
甚思得奇才，指望中原平。
小吏与计得，大夫招以旌。
结绶联翩来，屡闻开迩英。
少卑著三馆，高者登九卿。
朝廷非不用，功业竟何成。
岂其有所怀，闭口且吞声。
岂其有所畏，捩手恐覆羹。
吾伤风俗衰，视此天下衡。
莫计事可否，但随意重轻。
虽复建良法，因兹无由行。
念予卧龙低，二年饱躬耕。
世故已熟观。见君勿屏营。
要陈治安策，剀切如贾生。
愿无似扬雄，词赋称西京。
颂古三十一首
释如本（宋代）

北斗藏身句，商量几万般。
贪观天上月，谁觉骨毛寒。
夏日村居有述
王世贞（明代）

江村养余懒，颇不病幽独。维时仲夏初，长天气清淑。

野人太无仲，自起为约束。凌晨盥嗽毕，叩齿三十六。

始浇庭中花，次洗屋后竹。荐麦欣及新，分葵味馀馥。

弄笔南窗下，醉沈凭淋漉。金石四五编，骚雅一再读。

吸涧煮茗旗，松声腾波绿。小啜清飔来，尘襟净于沐。

课童抄酒经，进客命棋局。树影俄已圆，厨人报藜熟。

饭罢何所道，出门信其足。扶耒古陇傍，垂纶清溪曲。

维东有兰若，经藏可游目。随意手一编，无烦證耆宿。

斜阳语来下，炊烟布平陆。及归尚未暝，蓬汤芬初沐。

晾发风衡门，明蟾破茅屋。有友二三人，非雅亦不俗。

劝酬久已荒，匕箸肆所欲。醽倾若下酒，粳汎宜城粥。

恍惚尘外语，星河莽相属。瑜枕竹方床，湘文簟如玉。

中有腾腾乡，容吾便便腹。缅怀康庄士，声势迫驱逐。

红尘沾褦襶，白汗脂炙毂。所得仲孰多，百年亦良促。

寄言斧斤者，吾甘不才木。
青县道上
查善长（清代）

阅尽高低路，霜痕复草痕。寒烟平似水，丛树远疑村。

野店无多席，荒庵总闭门。残阳衰柳外，指点戍楼存。
醉公子 次史梅溪韵，蜡雪
吴湖帆（清代）

连天迷春泽。萦情犹恋，买醉芳陌。碎踏杨花过谢桥边，却似曾陌。

茸帽侧。想飞琼伴侣行缀，宫粉笼碧。记东城閒步，南苑赏心，疑是画墙隔。

悠悠凭时神仙客。掩曲径回堤路千百。絮雨无声，露草无痕，斜照无色。

歌太白。且消凝、几多香影，何许裙屐。细重认、如玉襟怀，水清堪比德。
秋夜书怀
刘应时（宋代）

金行肃物岁功成，银汉西斜夜气清。
淡月似为吾辈款，短檠深气古人情。
候虫促织巧能语，露叶堕林微有声。
自笑何为法天运，只将心事卜前程。
宫词
王仲修（宋代）

邻院相招象戏归。和衣卧到日平西。
起来理遍琵琶谱，花底春莺向晚啼。
送何兵曹拜命赴端州行在
释今沼（明代）

新加露冕拜纶丝，远水寒山木落时。天子刻期传诏诰，三军指日罢旌旗。

思乡欲上高崧路，望阙先扳古桂枝。别后若逢佳节近，数丛黄菊拟东篱。
壶中天 庚寅中春，将予计车维舟胥渡，留别江东故人。
郑文焯（清代）

江城暗雨，正残箫昏梦，客船无酒。曲里香尘，吹不起，还误少年衫袖。

官烛烟寒，驿亭波暖，绿入清明柳。玉人休折，小眉经岁疏瘦。

慢忆赋别东风，待新词谱遍，吴趋歌口。后日西园，春好在，留得一双鹤守。

蓬海仙踪，蓟门归梦，叠鼓催津堠。长安花发，故袍鸳缕能绣。
守滁阳深秋忆登郡城望琅琊
李绅（唐代）

山城小阁临青嶂，红树莲宫接薜萝。斜日半岩开古殿，

野烟浮薜掩轻波。菊迎秋节西风急，雁引砧声北思多。

深夜独吟还不寐，坐看凝露满庭莎。
月下观潮二首
陈师道（宋代）

素练横斜雪满头，银潮吹浪玉山浮。
犹疑海若夸河伯，豪悍须教水倒流。
商于
李商隐（唐代）

商于朝雨霁，归路有秋光。背坞猿收果，投岩麝退香。

建瓴真得势，横戟岂能当。割地张仪诈，谋身绮季长。

清渠州外月，黄叶庙前霜。今日看云意，依依入帝乡。
祖道征西应诏诗
张华（魏晋）

赫赫大晋，奄有万方。陶以仁化，曜以天光。二迹陕西，实在我王。

曜饪玉铉，外惟鹰扬。四牡扬镳，玄辂振绥。庶寮群后，饯饮洛湄。

感离欢凄，慕德迟迟。
好事近（舟行）
严仁（宋代）

晓色未分明，敲动月边鼍鼓。卯酒一杯径醉，又别君南浦。

春江如席照晴空，大舶夹双橹。肠断斜阳渡口，正落红如雨。
偈颂一百五十首 其八十八
释心月（宋代）

我佛入深山，六载冷相守。中夜一举头，南辰对北斗。

于此眼皮穿，一场成漏逗。普观大地人，此事皆具有。

至今二千年，公案宛如旧。不见赵州曾有言，修行变作不唧衔。
季令生日
王十朋（宋代）

佳气光芒蔼剑池，庆门呈瑞应熊罴。人间秋色平分际，天上冰轮欲满时。

何处楚丘占季子，自应无忌似牢之。姮娥预把蟾宫桂，岁岁飘香荐寿卮。
偶集
廖孔说（明代）

阴雨霏霏湿酒卮，满堂红烛对弹棋。
主人先醉非无意，愁见更阑客散时。
应天长（闺思）
康与之（宋代）

管弦绣陌，灯火画桥，尘香旧时归路。肠断萧娘，旧日风帘映朱户。莺能舞，花解语。念后约、顿成轻负。缓雕辔、独自归来，凭栏情绪。

楚岫在何处。香梦悠悠，花月更谁主。惆怅后期，空有鳞鸿寄纨素。枕前泪，窗外雨。翠幕冷、夜凉虚度。未应信、此度相思，寸肠千缕。
次前韵谢胡运属二首
陈造（宋代）

炉烟褭褭上晴丝，伴阅长须送似诗。
眼着昏花予已老，句锵哀玉子能奇。
随人趋步庸非俗，取意妆梳自入时。
大手只宜台合里，不应犹话鹿门期。
白牡丹
陆树声（明代）

洛阳春色画图中，幻出天然夺化工。不泥繁华竞红紫，一般清艳领东风。
喜曹安抚还自泸南
释居简（宋代）

蜀道因仍涨燧烟，烦公玉节照山川。省闱三见文衡正，边柝双兼武备全。

传自老成需代去，不知威惠倩谁宣。回头半壁西南地，不是寻常刺史天。
题石龙
戴栩（宋代）

嵌崖双合处，罅石隐龙形。
鳞甲从人看，莓苔自旧青。
两洼唯一滴，尽日不盈瓶。
饮此清甘极，全令尘思醒。
雨中溪行杂诗 其二
顾璘（明代）

暮雨寒溪急，秋烟远岫微。扁舟冲浪去，何日顺潮归。
赠吴生
陆禹臣（唐代）

露下瑶簪湿，云生石室寒。星坛鸾鹤舞，丹灶虎龙蟠。
老叹
萧立之（宋代）

学不前人生谩前，老来嫌怕占人先。只便岁晚屠苏酒，后饮翻成最少年。
春暮归自石壁泷偶题柬鹏举
刘崧（元代）

十日山行归较晚，燕雏飞起过西家。东风也似无聊赖，开遍墙头白白花。
元丰己未三院东阁作·元丰戊午夏予尹京治陈
苏颂（宋代）

飞语初腾触细文，廷中交构更纷纭。
纲条既甚秋荼密，枉直何由束矢分。
御史皆称素长者，府徒半识故将军。
却怜比户吴兴守，诟辱通宵不忍闻。
偈颂一百六十首 其五十九
释宗杲（宋代）

摩竭提国犹在半途，少室峰前全无巴鼻。谈玄说妙好肉剜疮，举古明今抛沙撒土。
看洞山初和尚语
释慧空（宋代）

两头蚯蚓呈三要，五眼胡孙念八还。
老蚌吞除龙树月，瞎驴撞出赵州关。
送邹四山太史册封岷藩便道省觐
于慎行（明代）

名家儒术素风敦，奉使天潢布主恩。诏出螭头周内史，国分鹑尾汉王孙。

秋声七泽飞征盖，雨色三湘近里门。到日趋庭应有问，雄谈碣石向谁论。
偁上人干造延寿院乞颂
释正觉（宋代）

丛林百丈有清规，特设堂安老病师。
隐几虚心还自照，炷香孤坐绝他思。
妙穷正念空三世，净洗余昏月一墀。
底意欲从何处问，毗耶居士饱相知。
胡捣练 问疟
顾贞观（清代）

便琼花也怎和他，二十四番风战。瘦影上窗微闪。

欲语怜娇喘。

霎时凄凛霎时焦，浑似郎心多变。一鬼可容相见。

教露鲜妆腼。
杂歌谣辞 其二 步虚词
韦渠牟（唐代）

羽驾正翩翩，云鸿最自然。霞冠将月晓，珠佩与星连。

镂玉留新诀，雕金得旧编。不知飞鸟学，更有几人仙。
王文成公炮歌为兰屏比部作
张际亮（清代）

围余二寸径一尺，十四字蚀铜华老。当时正抚田州还，八寨尚阻僮徭顽。

仙台藤峡总瘴疠，铸此意岂威诸蛮。金精夜泣霹雳裂，惨澹洞溪鏖战血。

故国沧桑独不磨，不朽忠勋视此铁。公昔手缚宸濠来，邮阳楼橹惊飞灰。

仓皇忆赖青田在，卧病还山共可哀。征南再出劳王事，父老拜棺空涕泪。

万树梅花缟素迎，生归庾岭犹天意。摩挲手泽无期年，今三百戴留苍坚。

文琴李印共后先，比部好古世所贤。吾闻佛狼机，害为兵火最。

金元以上史未闻，好事援经释以旝。从知此炮古岂无，世乱莫救城焚屠。

兴亡在德不在器，嗟公所恃非区区。
朝中措（辛丑重阳日，刘守招饮石龙亭，追录）
韩元吉（宋代）

危亭崛起卧苍龙。绝景画图中。便作龙山高会，千年乐事能同。

便君宴处，丹枫影淡，黄花香浓。不惜归鞍照月，直教破帽吹风。
送惠洪上人
谢逸（宋代）

真净养儿如养羊，败群者去羊不伤。洪师斗擞蔬笋气，白昼穴我夫子墙。

粥鱼斋鼓了无碍，坐禅不废谈文章。老师颔之笑不语，坏衲百孔穿寒光。

洞庭风号波浪吼，笑揖逐客谈船窗。六月赤脚登大庾，黄茆瘴里餐槟榔。

天宫不合困两鸟，洪徐接翼鸣南昌。毛群羽族不敢喘，师乃啁唽鸣其旁。

欻起四明狂客念，扬澜恨不一苇航。男儿行役良自苦，水有鲛鳄陆豺狼。

何当啖芋拨牛粪，拗折拄杖挂钵囊。
华阳堂二咏
白玉蟾（宋代）

幕天席地做生涯，凡圣同居气象佳。
拨过浮山供醉眼，斩新风象入诗怀。
花间自舞三台鹤，竹外空歌两部蛙。
不是道人多计较，是渠诸圣早安排。
水调歌头（留别茶漕二使者）
京镗（宋代）

数月已办去，今日始成行。天公怜我，特地趁晓作霜晴。万里奔驰为米，四载淹留为豆，自笑太劳生。父老漫遮道，抚字愧阳城。

君有命，难俟驾，合兼程。故山心切，猿鹤应是怨仍惊。多谢使华追路，不忍客亭分袂，已醉酒犹倾。莫久西南住，汉代急公卿。
读白居易诗人咸谓香山之诗伤于易不知其易处正难及也偶读其集题此
弘历（清代）

儒雅曾闻白乐天，漫将率易议前贤。但从性地中流出，月露风云总道诠。
同吕判官从哥舒大夫破洪济城回登积石军多福七级浮图
高适（唐代）

塞口连浊河，辕门对山寺。宁知鞍马上，独有登临事。

七级凌太清，千崖列苍翠。飘飘方寓目，想像见深意。

高兴殊未平，凉风飒然至。拔城阵云合，转旆胡星坠。

大将何英灵，官军动天地。君怀生羽翼，本欲附骐骥。

款段苦不前，青冥信难致。一歌阳春后，三叹终自愧。
绍兴享先农十一首
佚名（隋代）

幽明位异，施报理同。
克恭明神，降福乃岂。
我膺受之，来燕来崇。
岂伊声乡，于彼三农。
清平乐（嘉定壬申除夜）
王炎（宋代）

一杯椒醑。惜饮难成醉。爆竹声中人未睡。共道今宵守岁。

不如中就衾裯。谁能细数更筹。三百六旬过了，明朝却是年头。
八咏警戒 其五
吴处厚（宋代）

无私仍克己，克己又无私。一事兼修饰，终身在省思。

公清多敛怨，高亢易招危。更切循卑退，方应履坦夷。
题程彦实尚书晴洲卷 其二
丘浚（明代）

少居河北老江南，风月随身到处参。最是芳洲晴景好，泥融沙煖水光涵。
寄吴少溪宫录七十 其三十九
于慎行（明代）

十年心事未曾违，黄石春深长蕨薇。漫忆封章传画省，虚惭经术侍彤闱。

山中姓字无荣辱，天上风云有是非。为谢故人多记念，白头已老薜萝衣。
次韵梅花十绝句 其九
刘才邵（宋代）

风泛寒香方浩荡，月移清影更徘徊。不妨绝妙谁同赏，恰有幽人踏雪来。
暮春有感寄宋维员外
李中（五代）

杜宇声中老病心，此心无计驻光阴。西园雨过好花尽，

南陌人稀芳草深。喧梦却嫌莺语老，伴吟惟怕月轮沈。

明年才候东风至，结驷期君预去寻。
题东湖书院
湛若水（明代）

中丞谢司空，书院开湖渚。静观山下泉，因知水来处。

湛然涵太虚，馀波欲东注。湖光入帘明，照见先生语。

逝者其如斯，自然本无作。一画起于无，六经皆我注。

自以我自观，自感还我悟。寄语湖外人，湖源尔当溯。
寒食省九里大墓
陆游（宋代）

陌上箫声正卖饧，篮舆兀兀雨冥冥。
人来平野一点白，山压乱云千叠青。
石马朱门松下路，冻齑冷饭柳阴亭。
华颠尚记儿童日，抚事兴怀涕自零。
伤胡二
刘敞（宋代）

人生期百龄，子适四之一。人仕期万石，子适升斗秩。

禀灵甚纯粹，守道复贞吉。无负于神明，如何有仓猝。

虽登爵一命，亦治邑千室。名竟未达君，泽亦不被物。

鬼神莽无状，天道眇难诘。冥冥九原深，永与颜贾匹。
毛应奎副使隐居严陵钓台赴召小诗赠之
孙一元（明代）

长风吹去棹，万里客星孤。何物为君赠，桐江画作图。
寓霍山喜池直夫居士见访 其一
何南凤（明代）

道人元不霍山住，十六年来才两度。今遇端山特地来，閒名知被人添注。
三月三日庭前白牡丹一枝独开
王鏊（明代）

红紫休誇锦作堆，瑶华一朵占先开。似从姑射山头见，不减唐昌观里栽。

绰约每怜天与态，珑璁应藉雪为胎。风情一种无由见，携酒谁当月下来。
苍岭
杜师旦（宋代）

休嗟道险未堪行，却到层峦足较轻。
山险还如山险否，心平履险险仍平。
乐清轩诗为沙士清题 其四
倪谦（明代）

不是诗仙是酒仙，逍遥物外阅流年。累山移得云根石，凿沼分来竹里泉。

袖手厌谈当世务，闭门閒著养生篇。支筇几度寻幽径，疑入蓬莱小有天。
青青水中蒲二首
韩愈（唐代）

青青水中蒲，下有一双鱼。
君今上陇去，我在与谁居？

青青水中蒲，长在水中居。
寄语浮萍草，相随我不如。
句
程师孟（宋代）

天香世界荷花白，御果园林荔子丹。
冒嵩少公祖见惠佳刻诗扇答谢
黄公辅（明代）

光谢星岩剑气横，端溪涛静走鲵鲸。旌旗又动伊山色，刁斗更閒夜月声。

忽向高楼闻赵倚，遂令危坐耸陈惊。若非缘假并州旧，那得披云睹太清。
八月十五日象自江东止田园移庄庆会未几归汶上小弟幼妹尤嗟 其三
卢象（唐代）

小弟更孩幼，归来不相识。同居虽渐惯，见人犹默默。

宛作越人言，殊乡甘水食。别此最为难，泪尽有馀忆。
和宝印叔送春二绝 其二
王十朋（宋代）

青春不觉去堂堂，把酒谁分此日光。偶读高人送春句，味回齿颊有馀香。
风入松（次韵代赠人）
孙居敬（宋代）

王孙去后几时归。音信全稀。绿痕染遍天涯草，更小红、已破桃枝。此恨无人共说，梦回月满楼时。

只应明月照心期。一向舒眉。若还早遂蓝桥约，更不举、玉盏东西。怎望黄金屋贮，只图夸道于飞。
送萨佥宪至岩头渡
范梈（元代）

石头渡口风烟古，洗盏开樽对浅沙。却唤掾曹无觅处，移船幽寺看黄花。
次韵冲卿除日立春
王安石（宋代）

犹残一日腊，并见两年春。
物以终为始，人从故得新。
迎阳朝翦彩，守岁夜倾银。
恩赐随嘉节，无功只自尘。
寿桂翁阁老次石翁韵
孙承恩（明代）

谟陈北阙金为鉴，寿祝南山玉作卮。一德共瞻难老日，百年恭作盛明时。

臣邻绩拟夔龙匹，风雅坛推李杜师。怪底斗南腾瑞气，奎星昨夜降瑶池。
自粤贼倡乱以来蔓延大江南北今已七年矣老师縻饷平定无期烦惋之余忾然有作 其四
李惺（清代）

杀气半天下，频年毒未消。将多功益少，兵弱气逾骄。

师律曾何有，王鈇竟汝饶。不堪摧败处，风景日萧条。
翠微寺
汪泽民（元代）

欲雨不雨天墨色，将崩未崩石偪侧。溪谷缘云已万盘，风雨欺偪作三厄。

客游已悭天不悭，雷电翕歘嘘晴暾。诸峰倒景互明灭，照耀金碧开山门。

清都紫微逼象纬，旃林贝树罗山樊。十方下视沙界迥，佛骨不受炎歊袢。

麻衣老师寂灭久，问法羞与山僧论。但馀卓锡古泉水，念念欲洗尘眼昏。

嗟予世网久踯躅，坐览古迹空盘桓。暮归却灭山下路，杳杳飞鸟投芳村。
挽东莱先生 其二
唐季度（宋代）

交友昔尝与，真诚久愈孚。公虽推齿序，我实仰师模。

提耳言犹在，终身誓不渝。神驰埋玉处，恸哭向长途。
和鲁望白菊
张贲（唐代）

雪彩冰姿号女华，寄身多是地仙家。有时南国和霜立，

几处东篱伴月斜。谢客琼枝空贮恨，袁郎金钿不成夸。

自知终古清香在，更出梅妆弄晚霞。
晋门。贾后
周昙（唐代）

贾后甘为废戮人，齐王还杀赵王伦。

一从天下无真主，瓜割中原四百春。